Oppgavebesvarelse til mandag 8 april 2002   

Oppgave 7: Hvorfor er rolleanalyser og analyser av handling i dagliglivets små situasjoner av interesse i sosialantropologien? Gi eksempler på slike analyser og drøft deres relevans for forståelsen av mer overgripende trekk ved samfunn og kultur.

Innledning

I denne oppgaven vil jeg søke å greie ut om begrepet ”rolle” innen antropologien og gi eksempler på hvorfor nettopp dette med rolle er så viktig i studiet av mennesker i interaksjon. Først vil jeg gjøre rede for hvordan jeg velger å tolke rollebegrepet.

Begrepsparet rolle og status ble innført av Linton i  The study of man. Med rolle forstår vi det dynamiske (bevegende)  og med status forstår  vi det statiske (stillestående) aspektet ved en og samme foreteelse, den sosiale strukturs grunnenhet . Det å ha et yrke er i seg selv statisk men i det øyeblikket man utøver noe i kraft av sin stilling inntar man en rolle som handlende aktør. Hensikten med begrepet om status og rolle er å utrykke at vi mennesker vokser inn i samfunn som allerede er gjennomstukturert, slik at det fra tidlig barndom venter oppgaver, krav og rettigheter på oss. (D.Østerberg, sosiale nøkkelbegreper).

Videre skiller vi mellom tilskrevet og ervervet status, der den tilskrevne statusen er den man automatisk får eller er født til å få. Den ervervede status må man selv sørge for å opparbeide seg i kraft av seg selv, sin familie, sitt arbeid eller andre ting. Et eksempel på tilskrevet status er tronearvinger, odelsbarn eller i fjernere himmelstrøk høvdingstatus. Når det gjelder ervervede statuser kan vi si at det er de som krever et minimum av særegne kunnskaper, men de er ikke begrenset av de. Det være seg om man er en dyktig bedriftsøkonom eller jeger. 

Hvorfor er rolleanalyse av handling i dagliglivet så viktig i antropologien?

Rolleanalyse av dagliglivet er viktig fordi den avdekker forskjellige handlingsprossesser ved interaksjon og hvilke regler samhandlingen styres av. Erwing Goffman har med sin bok ”The presentation of self in everyday life” (vårt rollespill til daglig), gitt oss eksempler på hvordan vårt eget daglige liv styres av våre statuser og roller. Goffman setter søkelyset på de helt nære ting i dagliglivet og gjør det mulig for oss å forstå hvordan ting henger sammen i større samfunn og ikke minst i andre samfunn enn innenfor vårt eget sfære. Goffman skiller mellom det han kaller outstage og backstage, hvor det første er det som foregår på ”scenen”, det offentlige (public) og det andre er det som skjer bak hjemmets lukkede dører i de private (domestic) sfærer. Han tar for seg forskjellige yrkesgrupper og nærmest beskriver de på en måte som en karikaturtegner ville tegnet det. I detalj beskriver han det vi til daglig ikke tenker over i det hele tatt. For eksempel snakker han om ”kelnerheten” som en egenskap man får ved å spille på sin status som kelner. Det er her ”rollespillet” kommer inn i bildet, hvor man kan over- eller underkommunisere sin status ved å spille rollen sin i større eller mindre grad. Eksempelvis kan vi ta en mann med status direktør. Vi har aldri sett denne direktøren før og aldri vært hos firmaet direktøren jobber i. Vi kan tenke oss at vi skal i et jobbintervju hos direktøren i et firma. Vi kommer inn i en helt vanlig bygning som ikke bærer tegn til luksus eller insolvens. Vi kommer til en kontordame som peker oss videre til en dør hvor det ikke står noe på døren. Vi kommer inn og ser en helt vanlig kledd man bak en ikeapult med en litt ”vondt” kontorstol og lurer på om vi har kommet til direktør Pedersen? Det har vi sannelig gjort. Det vi tenker i en slik situasjon er kanskje: jøss, er han direktør, det skulle man ikke trodd ut fra han noe ”stusselige” kontor og kun drikkevann på bordet. Det viser seg at firmaet går godt, direktøren er meget godt stilt og man kan da være fristet til å si at direktøren underkommuniserer sin status som direktør ved å spille rollen med en mer beskjeden materialistisk struktur. Det motsatte får vi når vi kommer inn hos en annen direktør og søker jobb. Der møter vi en kontor dame som viser oss til en stor dør av mahogoni med messingskilt og gullbeslag. Vi blir imotatt av en mann i Giovannidress, nypussede moderne sko og gull på flere fingre. Hans kontor er innredet med store mahognimøbler, med bohyller fra gulv til tak og kan by på drikkevarer både med og uten alkohol. Da ville vi kanskje blitt fristet til å tenke at: her har vi vikelig en direktør, mann for sin status og rolle, solid firma osv. Det vi ikke tenker på er at det kontoret vi kommer inn på og de klærne mannen har i tillegg til møblene, kan være pantsatt alt sammen for det vi vet. Det kan være det siste i verden denne mannen eier osv. Dette beskriver på en måte hvordan vi kan la oss forlede til å tro både dette og hint, kun utfra det vi ser og opplever med sansene og hans forvaltning av sin rolle der og da. Vi kan kalle dette hans ”direktørhet” som i tilfellet med kelneren og hans ”kelnerhet”

”La oss se nærmere på denne kelneren på kafeen. Han beveger seg fort, litt for bestemt, litt for hurtig. Han går bort til gjestene med skritt som er litt for raske. Han bøyer seg frem litt for ivrig, stemmen, blikket, utrykker en interesse som er litt for intens for en slik bestilling. Så kommer han tilbake og forsøker og gå stiv og stram som en slags automat, samtidig som han bærer brettet nonchalant som en linedanser, han lar det stadig komme ut av balanse og retter det opp igjen med en lett håndbevegelse. Alt han foretar seg virker som et spill. Han går inn for å lenke bevegelsene sine til hverandre som de var mekanismer som regulerte hverandre. Han beveger seg med brå nådeløs hurtighet, som en ting. Han spiller, han morer seg. Men hva er det han spiller? Vi behøver ikke se lenge på ham før vi har forklaringen, han spiller at han er kelner på en kafe. Det er ikke forbløffende. Leken brukes til å utforske verden. Et barn leker med kroppen sin for å utforske den, finne ut hva den består av. Kelneren på kafeen leker med stillingen sin for å realisere den. Det er stort sett den samme oppgave som påhviler alle yrkesutøvere. Den består utelukkende av seremonier, offentligheten krever at de skal realisere den i form av en seremoni” (Goffman, s. 68-69).

Her er det passe å trekke inn rollen som begravelsesagenten spiller. Han har vanskeligheter med å forklare de høye kostnadene til begravelsen, derfor blir en vanlig trekiste omgjort til likkiste uforholdsmessig dyr i forhold til det andre man betaler for. Her må begravelsesagenten dramatisere kostnadene for kisten , mens han må ”underslå” de virkelige kostnader han har hatt fordi det ikke passer seg å prestentere en regning til de pårørende på for eksempel 12 tamponger (til å fylle alle hulrom i kroppen), kosmetikk, lagring av liket fram til begravelsen osv. Slike ting passer det seg ikke å prestentere en pårørende av en nylig avlidt person, derfor koster kisten mange penger.

Slik fortsetter Goffman gjennom en hel monografi og blottlegger våre innerste hemmeligheter og setter ord på alt vi egentlig foretar oss som mor, far, bror, søster, barn, bestemor, handlende, sjåfør, lege, begravelsesagent osv, noe som kanskje vil gjøre oss mer oppmerksomme på ting som foregår rundt oss og hvordan handling egentlig aktiveres. 

Rolleanalysens relevanse for forståelsen av samfunn og kultur?

Rolleanalysen blir et grunnleggende trekk i forståelsen av samfunn og kultur, i det det vi studerer hele tiden er mennesker som spiller sine roller og statuser ut mot hverandre for vinning, for anseelse, for økonomisk vinning, for ”mannlighet”, for ”kvinnlighet osv. Michelle Rosaldo snakker om kvinners universale tilskrivelse av statusen kvinne i forskjellige samfunn. Det er en motsening av hva kvinner kan oppnå innenfor den private sfære i forhold til den offentlige hvor men dominerer. Hun mener tar opp det flere snakker om som asymetri mellom kjønn. Altså: Hvorfor er det forskjeller på statusene til kvinner og menn som har samme aldre og samme bakgrunn? Hvorfor ser det ut til at kvinners status er lavere enn menns? Rosaldo peker på at kvinnens tilskrevne status som barneoppdagere, oppasser av hjemmet, sanking av mat, høsting osv, i de fleste samfunn ikke tillegges stor nok økonomisk verdi. 

De siste tyve år har synet på sex og gender forandret seg innen samfunnvitenskapen. Sex (i engelsk forstand) er de biologiske forskjellene mellom kvinner og menn, at kvinner føder barn, ammer til forskjell fra menn. Gender (i engelsk forstand) er kulturelt betinget. Det er kjønnsroller som oppfattes forskjellig fra samfunn til samfunn. Noen samfunn fremelsker det feminine som forfinet, andre igjen framhever maskulinitet som forfinet. I jeger og sankersamfunn blir jegerens rolle overkommunisert i den forstand at han i virkeligheten ikke bidrar til mer enn en tredjedel av familiens matbehov. Mange forskere som har studert jeger og sankersamfunn har opplevd at menn skryter uhemmet av sin siste jakt, selv om det kan være flere uker siden de smakte kjøtt. Ved siden av sitter kvinnen som har sanket maten de siste ukene, hennes arbeid blir det ikke snakket særlig om. Rosaldo snakker om kvinnens status som en naturgitt rolle, mens mannen må erverve seg sin status som voksen mann. Hun peker også på at i samfunn av mer egalitær struktur, er kvinnene i høyere grad likestilt mannen. Det finnes samfunn hvor menn er like mye med i åkeren som kvinner

Private og offentlige sammenhenger.

Rosaldo sier hun jobber innenfor en strukturell ramme som er nødvendig for å identifisere og utforske kvinnens og mannens  psykologiske, kulturelle, sosiale og økonomiske aspekter i menneskers liv. Hun sier at det private er det som foregår i en husholdning og dens nærhet, det være seg barnepass, dyrking av mark, matlaging osv. Kvinners tid blir opplukt av huslige aktiviteter først og fremst fordi de er mødre. Derfor mener hun at denne modellen kan brukes i alle samfunn. Det er mødre i alle samfunn, det er en husholdning med barn og mat i alle samfunn. I alle samfunn har man også en offentlig sfære (public), hvor kvinner i mer og mindre grad er synlige. 

Konklusjon

Jeg mener med dette å ha belyst viktigheten av rolleanalyse av de små dagligdagse ting, for å forstå de større strukturelle sammenhenger. Rolleanalyse hjelper oss å til å kunne observere hva som egentlig skjer, når og hvor i interaksjon mellom individer i forskjellige samfunn og kulturer.
